Svarbių laikotarpių ir dienų pavadinimų rašymas (3-ia pamokėlė)

Švenčių vardus sudarantys žodžiai rašomi iš didžiosios raidės, pvz.:

Atvelykis, Chanuka, Joninės, Kalėdos, Kūčios, Sekminės, Šeštinės, Šilinės, Užgavėnės, Velykos, Vėlinės, Žolinė; Kovo 11-oji, Naujieji Metai, Trys Karaliai, Vasario 16-oji, Visi Šventieji. 

Dvižodžių švenčių vardų antrasis žodis rašomas iš didžiosios raidės, nes jis vartojamas ne savo įprasta reikšme. Plg. Naujieji Metai (sausio 1-oji) ir Naujieji metai (naujai prasidedantys metai).

Švenčių pavadinimų su gimininiu žodžiu pirmasis žodis ir kiti sudaromieji tikriniai žodžiai rašomi iš didžiosios  raidės, pvz.: 

Didysis penktadienis, Didžioji savaitė, Valstybės (Lietuvos karaliaus Mindaugo karūnavimo) diena, Lietuvos valstybės atkūrimo diena, Motinos diena, Pelenų diena, Rasos šventė, Tautos šventė, Tėvo diena, Šv. Onos atlaidai, Šv. Valentino diena, Verbų sekmadienis. 

Oficialus švenčių sąrašas skelbiamas Darbo kodekse, žr. Teisės aktų registrą.

Iš didžiosios raidės švenčių pavadinimuose gali būti rašomi ir kiti žodžiai pagal stilistinio didžiųjų raidžių vartojimo taisyklę, pvz., Švenčiausiosios Mergelės Marijos Ėmimo į Dangų šventė.

Kai neįeina į šventės pavadinimą, grafinė santrumpa šv. (šventas) rašoma mažąja raide, pvz.: Laukiame šv. Kalėdų. Sveiki, sulaukę šv. Kalėdų. Iš didžiosios raidės ši santrumpa gali būti rašoma stilistiniais sumetimais, pvz., Laukiamiausia šventė – Šv. Kalėdos.
Bendriniai įprastų religinių laikotarpių ar dienų pavadinimai ne sakinio pradžioje rašomi iš mažosios raidės, pvz.: adventas, gavėnia, ramadanas, šabas

Atmintinų dienų (taip pat metų, dešimtmečių) tiesioginės reikšmės pavadinimų pirmasis žodis ir kiti tikriniai žodžiai rašomi iš didžiosios raidės, pvz.:

Angelų sargų (policijos) diena, Laisvės gynėjų diena, Lietuvos vėliavos diena, Pasaulio lietuvių vienybės diena, Pasaulinė nerūkymo diena, Tarptautinė jaunimo diena, Tarptautinė teatro diena, Vilties ir gedulo diena, Žalgirio mūšio diena, Žmogaus teisių diena, Kultūros paveldo metai, Lietuvių kalbos kultūros metai, Piliakalnių metai. 

Oficialus atmintinų dienų sąrašas skelbiamas Teisės aktų registre, žr. Atmintinų dienų įstatymą.

